Draft NBA lige - rekordan broj stranaca (27/6/03) - 2003-06-27
LeBron James već potpisao ugovor s Nike-om za 90 milijuna dolara
LeBron James je postao drugi srednjoškolski igrač u povijesti NBA lige koji je bio prvi izbor na košarkaškom “draftu”. Prije njega tu je čast imao jedino sadašnji igrač Washington Wizardsa – Qwame Brown. Medju onima koji su izabrani u prvom krugu nalazi se čak osam igrača iz inozemstva, a kao 22-gog igrača, New Jersey Netsi su izabrali igrača zagrebačke Cibone – Zorana Planinića. Za 18-godišnjeg LeBrona Jamesa stvari se doista dogadjaju nevjerojatnom brzinom. Statistika, naime, pokazuje da se tek jedan na osam tisuća srednjoškolskih košarkaša izabere da igra u NBA ligi. James se već nekoliko godina smatra pravim košarkaškim čudom, a dok je igrao za srednju školu u Ohio-u, sve su utakmice bile unaprijed rasprodavane. Povjerenik NBA lige – David Stern – objavio je u njujorškom Madison Square Gardenu u koji klub ide prvi izbor drafta: "Kao prvog igrača na draftu za 2003. godinu Cleveland Cavaliers su izabrali LeBrona Jamesa." Košarkaška Amerika očekuje da mladi James, nazvan “King James” postane superzvijezda, a to misle i direktori kompanije za sportsku obuću i odjeću Nike koji su mu za prvi ugovor dali 90 milijuna dolara. A evo što kaže James: "Konačno mi se ispunio dugogodišnji san i konačno se pokazalo da se za mene isplatilo što sam sve ove godine naporno radio. Prošle godine moj klub, Cleveland, nije igrao dobro, ali ja mislim da stvari mogu biti mnogo bolje. Meni je stalo do momčadske igre i uspjeha, a ne do pojedinačnog isticanja." Srbijanski košarkaš Darko Miličić, dosadašnji igrač Hemofarme iz Vršca, odlazi kao drugi izbor u Detroit Pistonse. Time mu je pripala čast da bude najbolje rangirani europski igrač u povijesti NBA “drafta.” Denver Nuggetsi su izabrali trećerangiranog Carmela Anthonya, koji je na sveučilištu Syracuse proveo samo godinu dana. Kao 22. u prvom krugu “drafta” izabran je i branič Cibone – Zoran Planinić. Njega su izabrali ovogodišnji finalisti NBA lige i prvaci Istoka - New Jersy Netsi, u kojima je svojedobno igrao i Dražen Petrović. Branič zagrebačke Cibone jedini je od hrvatskih košarkaša bio među 58 mladih igrača na koje prava polažu NBA momčadi, a prvi je Hrvat koji je izabran u prvom krugu. Izbor Planinića na "draftu" ne znači i njegov definitivni odlazak u Sjedinjene Države, no ukoliko ode u NBA ligu, Planinić će moći samo u Netse. Inače, očigledno je da NBA liga postaje sve više globalna organizacija, jer medju prvih 58 izabranika ima 20 stranaca. Od toga je osam njih izabrano već u prvom krugu: Francuz Mickael Pietrus je kao 11. otišao Golden State Warriorsima, Srbin Žarko Čabarkapa kao 17. Phoenix Sunsima, a njegov sunarodnjak Aleksandar Pavlović Utah Jazzu. Francuz Boris Diaw izabran je kao 21. od strane Atlante, Detroit Pistonsi su uzeli Argentinca Carlosa Delfina, dok su se NBA prvaci San Antonio Spursi odlučili za Brazilca Leandra Barbosu.